****

**TERMAT E REFERENCËS (ToR)**
**Për angazhimin e ekspertit për prodhimin e një videoje ndërgjegjësuese me vajzat e reja mbi veprimin klimatik**

**Titulli i pozicionit:**

Ekspert/e i/e prodhimit të videos – “Empower Her: Vajzat e reja udhëheqin për veprim klimatik për një të ardhme të qëndrueshme”

**Konteksti i projektit:**

YWCA e Shqipërisë, në kuadër të projektit të mbështetur nga World YWCA, po zbaton nismën “Empower Her: Vajzat e reja udhëheqin për veprim klimatik për një të ardhme të qëndrueshme”. Projekti synon fuqizimin e vajzave të reja si lidere për çështje që lidhen me ndryshimet klimatike dhe zhvillimin e qëndrueshëm, përmes aktiviteteve ndërgjegjësuese, trajnimeve dhe nxitjes së pjesëmarrjes aktive në komunitet.

Në këtë kuadër, kërkohet angazhimi i një eksperti/e për të zhvilluar një video përfaqësuese dhe frymëzuese që pasqyron zërin, idetë dhe angazhimin e vajzave pjesëmarrëse në projekt për çështjet mjedisore dhe veprimin klimatik.

**Qëllimi i angazhimit:**

*Të krijojë një video me cilësi të lartë që dokumenton dhe promovon angazhimin e vajzave të reja në nismat për veprim klimatik, duke rritur ndërgjegjësimin publik dhe duke promovuar qëndrimet dhe veprimet konkrete që ato ndërmarrin në komunitetet e tyre.*

**Detyrat dhe përgjegjësitë:**

* Hartimi i një koncepti dhe skenari të videos në bashkëpunim me stafin e YWCA.
* Realizimi i xhirimeve me vajzat pjesëmarrëse në aktivitete të ndryshme të projektit.
* Intervistimi i vajzave mbi përfshirjen e tyre, idetë për mbrojtjen e mjedisit dhe veprimet që po ndërmarrin.
* Përpunimi dhe montazhi profesional i videos (përfshirë titrat në shqip/anglisht dhe muzikën e përshtatshme).
* Dorëzimi i produktit final në format digjital, në kohë dhe sipas specifikimeve të dakordësuara.

**Rezultatet e pritshme:**

* Një video përfaqësuese me kohëzgjatje 3–5 minuta që paraqet rolin dhe angazhimin e vajzave të reja në çështje të veprimit klimatik.
* Version i plotë dhe version i shkurtër për rrjete sociale.
* Videoja duhet të jetë e përshtatshme për përdorim publik, në evente, media dhe platforma digjitale.

**Kohëzgjatja e angazhimit:**

Eksperti/ja do të angazhohet për një periudhë **3 javore**, duke nisur nga data e firmosjes së kontratës, në përputhje me kalendarin e aktiviteteve të projektit dhe në koordinim të vazhdueshëm me stafin e YWCA.

**Kualifikimet e kërkuara:**

* Eksperiencë e mëparshme në realizimin e videove dokumentare ose ndërgjegjësuese me fokus social ose mjedisor.
* Njohuri dhe ndjeshmëri për çështjet e të rinjve, barazisë gjinore dhe mjedisit.
* Aftësi të mira komunikimi dhe bashkëpunimi me grupe të ndryshme, veçanërisht të rinj.
* Aftësi teknike në xhirim, montazh dhe post-produksion.

**Shënime të rëndësishme:**

* Personat që kanë pasur eksperiencë të mëparshme me YWCA kanë përparësi përzgjedhjeje.
* YWCA ndjek një proces transparent përzgjedhjeje, bazuar në kriteret e vlerësimit. Çdo ndërhyrje sjell skualifikimin direkt të kandidatit.
* YWCA ndjek politikën e zero tolerancës ndaj ngacmimit, shfrytëzimit dhe/ose abuzimit seksual ndaj çdo personi të përfshirë në aktivitetet e saj.

**Aplikimi:**

Të interesuarit janë të ftuar të dorëzojnë:

* CV-në profesionale
* Një portofol me punë të ngjashme të realizuara
* Një ofertë financiare për realizimin e videos

Afati i fundit për aplikim: **20 shkurt 2025**